Riina Sikkut		
Sotsiaalministeerium	
	
 	19.02.2025 nr 1-12/252 - 1	

Vaktsineerimine Tallinna linnas		

Austatud terviseminister Riina Sikkut	

Tallinna linn on sügavas mures vaktsineerimise vähenemise trendi pärast, mida kajastab Tallinna Koolitervishoid SA kooliõdede 2024. aasta ülevaade. Kooliõed juhivad tähelepanu, et laste ja noorte vaktsineerimise tase on langenud kriitilise piirini. Viimase 5 aasta jooksul vaktsineerimisest keeldujate arv on kolmekordistunud, mille tagajärjel üle kolmandiku õpilasi on jäänud kõrvale mumpsi-leetrite-punetiste vaktsineerimisest. Terviseameti andmeil registreeriti möödunud aastaga 258 läkaköha haigusjuhtumit, mis on enam kui 8 korda suurem näitaja kui samal perioodil aasta tagasi. Tervisekaitse ja haiguste ennetamine on üks olulisemaid aspekte nii laste heaolu kui ka kogu ühiskonna turvalisuse tagamisel. 
Vastutame ühiselt meie koolinoorte turvalisuse ja heaolu eest. Sel põhjusel soovin arutada, milliseid samme saab riik Sotsiaalministeeriumi ning koolipidaja Tallinna linna näol üheskoos astuda kriitilise probleemi lahendamiseks. Olukord on enam kui murettekitav ning praeguse trendi jätkumisel ja vaktsineerimata laste arvu kasvamisel suureneb ka oht, et erinevate haiguste puhangud muutuvad laialdasemaks. 
Seetõttu teen ettepaneku kohtumiseks, mille raames saaksin koolipidaja esindajana tutvuda riigi meetmetega antud probleemi lahendamiseks ja arutada täiendavaid samme, mida saaksid astuda Tallinna linn koos Sotsiaalministeeriumiga olukorra leevendamiseks.  
Tallinn on valmis kaasa mõtlema ja arutama võimalikke lahendusi, kuidas parandada vaktsineerimise kättesaadavust ja tõsta elanikkonna teadlikkust selle olulisusest. Meie ühine eesmärk peab olema tagada, et kõik lapsed saaksid vajaliku kaitse ning vaktsineerimissüsteem toimiks sujuvalt ja tõhusalt.
Kui lähiajal ei leidu võimalusi kohtumiseks, siis palun Teil saata tutvumiseks kirjaliku ülevaate riiklikest meetmetest, mis on kavandatud laste ja noorte vaktsineerimise osakaalu suurendamiseks. 
Ootan Teie tagasisidet ja ettepanekuid, et leida parimad lahendused meie laste tervise kaitsmiseks.	

Lugupidamisega	

	
(allkirjastatud digitaalselt)	
Aleksei Jašin	
abilinnapea

Teet Tiko
53100005 teet.tiko@tallinnlv.ee